KIRJALLINEN KYSYMYS E-0681/02 esittäjä(t): Caroline Jackson (PPE-DE)ja Phillip Whitehead (PSE) komissiolle. Lentomatkustajien turvallisuus Virgin Expressin lennoilla ja istuinten välistä etäisyyttä koskevat asetukset.



Virallinen lehti nro 028 E , 06/02/2003 s. 0042 - 0043



KIRJALLINEN KYSYMYS E-0681/02 esittäjä(t): Caroline Jackson (PPE-DE)ja Phillip Whitehead (PSE) komissiolle (11. maaliskuuta 2002) Aihe: Lentomatkustajien turvallisuus Virgin Expressin lennoilla ja istuinten välistä etäisyyttä koskevat asetukset Kokemukset Brysselin ja Lontoon Heathrow'n lentoaseman välisestä matkustamisesta Virgin Expressin lentokoneilla ovat tuoneet päivänvaloon sen tosiasian, että yhtiön käyttämien lentokoneiden istuinrivit on asetettu niin lähekkäin toisiaan, että matkustajat eivät hätätilanteessa mahdu asettumaan etunoja-asentoon. Koska lentokoneet on rekisteröity Belgiassa ja ne kuuluvat siten kansainvälisen siviili-ilmailujärjestön (ICAO) alaisuuteen, laki ei velvoita Virgin Expressiä noudattamaan ohjeita istuinten minimietäisyydestä. Kuitenkin nykyiset istuinjärjestelyt vaarantavat selvästi kyseisillä lennoilla matkustavien eurooppalaisten turvallisuuden. Onko komissio tietoinen tilanteesta? Äskettäisessä Euroopan ilmailuviranomaisten yhteistyöjärjestön (JAA) tilaamassa tutkimuksessa todettiin, että istuinten välistä etäisyyttä tulisi pidentää, koska väestö kasvaa sekä pituudeltaan että painoltaan. Aikooko komissio näiden johtopäätösten mukaisesti esittää uusia koko Euroopan unionia koskevia asetuksia, joilla pidennetään istuinten standardietäisyyttä? Loyola de Palacion komission puolesta antama vastaus (25. huhtikuuta 2002) Lentokoneita sertifioidessaan jäsenvaltiot soveltavat eurooppalaisen lentoturvallisuusviranomaisten yhteistyöelimen (JAA) JAR-25-turvallisuusstandardia, jonka noudattaminen yhteisön alueella on säädetty pakolliseksi teknisten sääntöjen ja hallinnollisten menettelyjen yhdenmukaistamisesta siviili-alalla 16. joulukuuta 1991 annetulla neuvoston asetuksella (ETY) N:o 3922/91(1). JAR-25 puolestaan noudattaa kansainvälisen siviili-ilmailun yleissopimuksen liitteeseen 8 kirjattuja sääntöjä, ja se on suurelta osin yhdenmukaistettu vastaavan Yhdysvaltain liittovaltion ilmailuhallinnon (FAA) FAR-25-standardin mukaiseksi. Yllä mainituissa turvallisuusstandardeissa ei nimenomaisesti määritellä matkustamon sisämittoja, kuten istuinväliä, mutta ne käyvät kuitenkin epäsuorasti ilmi vaatimuksista, jotka on asetettu koneen tyhjentämiselle ja pää- ja jalkavammoilta suojautumiselle pakkolaskutilanteissa. Kuten kaikki standardit, JAR-25 päivitetään tietyin aikavälein teknistä kehitystä ja muuttuvia tarpeita vastaavaksi. Lentoturvallisuusviranomaisten yhteistyöelimellä (JAA) on turvallisuuteen liittyvien selvitysten rahoitukseen tutkimusbudjetti. Parlamentin jäsenen mainitsema tutkimus on osa JAA:n koordinoimaa matkustamoturvallisuutta koskevaa tutkimusohjelmaa. Kyseisessä tutkimuksessa arvioidaan matkustamon istuinjärjestelyjä ottaen huomioon nykyväestön pituus- ja painomitat ja edellä mainitut pakkolaskutilanteisiin liittyvät vaatimukset. Standardoinnista huolehtii lentoturvallisuusviranomaisten yhteistyöelin JAA siihen saakka, kunnes tuleva lentoturvallisuusvirasto aloittaa toimintansa. Komissio katsookin, että tutkimustulosten arviointi ja päättäminen siitä, tarvitaanko JAR-25-standardiin lisäyksiä, on ensisijaisesti JAA:n asiantuntijoiden tehtävä. Siksi komissio ei aio ehdottaa suoranaisesti istuintiloja säätelevää asetusta, vaan puoltaa pikemminkin pakollisen JAR-25-standardin muuttamista tarvittaessa tutkimustulosten perusteella. Komissio katsoo, että tutkimuksen aihe on tärkeä turvallisuusnäkökohtien kannalta, ja seuraa jatkossakin tarkasti JAA:n työskentelyä. Kun tuleva lentoturvallisuusvirasto on aloittanut toimintansa, se sertifioi lentokoneet ja niiden osat sekä laitteet noudattaen lentokelpoisuusvaatimuksia, joita komissio on viraston suosituksesta ehdottanut ja jotka komissio on hyväksynyt sääntelykomiteamenettelyn mukaisesti. (1) EYVL L 373, 31.12.1991.